b'\n_START_ARTICLE_\nMartin Dahlin\n_START_SECTION_\nKlupska karijera\n_START_PARAGRAPH_\nPrvi klub u igra\xc4\x8devoj nogometnoj karijeri bio je Malm\xc3\xb6 FF za koji je debitirao 1987. godine. Nakon \xc4\x8detiri sezone u klubu pre\xc5\xa1ao je u redove bundesliga\xc5\xa1a Borussije M\xc3\xb6nchengladbach s kojim je 1995. osvojio DFB-Pokal. Kratko vrijeme je igrao za AS Romu da bi se nakon toga vratio u Borussiju._NEWLINE_Do kraja karijere, Dahlin je nastupao jo\xc5\xa1 za Blackburn Rovers i HSV. Na posudbi u HSV-u se ozlijedio tijekom treninga zbog \xc4\x8dega je bio udaljen s terena do kraja same sezone odnosno isteka posudbenog roka. Zbog toga je igra\xc4\x8dev mati\xc4\x8dni klub Blackburn kasnije sudski tu\xc5\xbeio osiguranje koje je odbilo platiti od\xc5\xa1tetu zbog Dahlinove ozljede. Iako je prvotna presuda donesena u korist kluba, 2005. godine je prizivni sud ukinuo presudu te proslijedio slu\xc4\x8daj na ni\xc5\xbei sud. 12. travnja 2006. je vrhovni sud je donio kona\xc4\x8dnu presudu u korist osiguravateljskog dru\xc5\xa1tva.\n_START_SECTION_\nReprezentativna karijera\n_START_PARAGRAPH_\nMartin Dahlin je za \xc5\xa0vedsku debitirao 1991. godine te je postao drugi crnoputi nogometa\xc5\xa1 u \xc5\xa1vedskoj reprezentativnoj povijesti. S njome je najve\xc4\x87i uspjeh ostvario na Svjetskom prvenstvu 1994. u SAD-u na kojem je s reprezentacijom osvojio broncu. Sam igra\xc4\x8d je na tom Mundijalu zabio \xc4\x8detiri pogotka i to protiv Kameruna i Rusije u skupini te Saudijske Arabije u \xc4\x8detvrtfinalu.\n_START_SECTION_\nPrivatni \xc5\xbeivot\n_START_PARAGRAPH_\nDahlin je ro\xc4\x91en kao sin oca Venezuelanca afri\xc4\x8dkog podrijetla te majke \xc5\xa0ve\xc4\x91anke. Roditelji su mu dali ime po Martinu Lutheru Kingu, velikom ameri\xc4\x8dkom vo\xc4\x91i za prava ameri\xc4\x8dkog crna\xc4\x8dkog stanovni\xc5\xa1tva. Ro\xc4\x91en je u Uddevalli dok je djetinjstvo proveo u Lundu._NEWLINE_Nakon igra\xc4\x8dkog umirovljenja, Dahlin je postao nogometni menad\xc5\xbeer te je zajedno s biv\xc5\xa1im reprezentativnim suigra\xc4\x8dem Rogerom Ljungom radio u njegovoj agenciji Roger Ljung Promotion AB. Kasnije je osnovao vlastitu agenciju MD Management a neki od njegovih klijenata su Ola Toivonen, Guillermo Molins, Marcus Rosenberg, Jonas Olsson i Behrang Safari._NEWLINE_Tako\xc4\x91er, pokrenuo je i vlastitu liniju odje\xc4\x87e.'